Document ID: 32009R0585

REGULAMENTUL (CE) NR. 585/2009 AL COMISIEI
din 6 iulie 2009
de prevedere a unor măsuri excepționale aplicabile certificatelor de restituire pentru acordarea restituirilor la export pentru anumite produse agricole exportate sub formă de mărfuri care nu sunt incluse în anexa 1 la tratat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 8 alineatul (3) primul paragraf,
întrucât:
(1)
Regulamentul (CE) nr. 1043/2005 al Comisiei din 30 iunie 2005 de punere în aplicare a Regulamentului (CE) nr. 3448/93 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a cuantumurilor sumelor respective (2) prevede că certificatele de restituire pentru care s-a depus cererea în conformitate cu articolul 33 litera (a) sau cu articolul 38a, cel târziu la 7 noiembrie, sunt valabile până în ultima zi a celei de-a zecea luni următoare celei în cursul căreia s-a depus cererea de certificat.
(2)
Regulamentul (CE) nr. 1043/2005 prevede, de asemenea, că eliberarea unui certificat de restituire îl obligă pe titularul acestuia să ceară restituiri pentru exporturi efectuate pe durata de valabilitate a certificatului, pentru o sumă egală cu suma pentru care se eliberează certificatul de restituire.
(3)
Atunci când obligația de cerere de restituire nu este respectată, garanția se execută la un nivel egal cu diferența dintre 95 % din suma indicată în certificatul de restituire și suma efectiv cerută. Din cauza crizei economice și financiare de pe piețele țărilor terțe în cursul perioadei bugetare 2009, durata de validitate de 10 luni a anumitor certificate de restituire, eliberate pentru a fi utilizate de la 1 octombrie 2008 pentru mărfuri care nu sunt incluse în anexa I la tratat, implică un grad ridicat de risc și de nesiguranță pentru operatori. Această nesiguranță sporită afectează aproape toate exporturile acoperite de certificate de restituire eliberate pentru a fi utilizate de la 1 octombrie 2008. În comparație cu produsele alimentare de bază, majoritatea mărfurilor neacoperite de anexa I la tratat și beneficiind de restituiri la export nu sunt produse esențiale și sunt deosebit de sensibile la scăderea consumului în țările importatoare.
(4)
Efectele crizei economice și financiare s-au manifestat în mod clar începând de la sfârșitul lunii septembrie 2008. Drept consecință, exportatorii de bunuri acoperite de certificate de restituire eliberate pentru utilizare de la 1 octombrie 2008, cu o perioadă de validitate de zece luni și destinate a acoperi exporturile până la sfârșitul lunii iulie 2009, trebuie să facă față în prezent unei situații în care nu mai pot utiliza pe deplin toate certificatele de restituire eliberate pentru a fi utilizate de la 1 octombrie 2008.
(5)
Prin urmare, pentru a limita consecințele negative asupra exportatorilor, este necesar să se dispună ca, prin derogare de la articolul 39 alineatul (2) din Regulamentul (CE) nr. 1043/2005 și de la articolul 40 alineatul (3) din Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a sistemului de licențe de import și export și de certificate de fixare în avans pentru produsele agricole (3), validitatea certificatelor de restituire solicitate în conformitate cu articolul 33, litera (a) sau cu articolul 38a din Regulamentul (CE) nr. 1043/2005 între 8 iulie și 26 septembrie 2008, pentru utilizare începând de la 1 octombrie 2008, ar trebui să se prelungească până la 30 septembrie 2009.
(6)
Dispozițiile articolului 40 alineatul (3) din Regulamentul (CE) nr. 376/2008 nu ar trebui să se aplice în cazul prezent, dat fiind că prelungirea perioadei de validitate a certificatelor de restituire vizate nu este imputabilă unui caz de forță majoră. Prin urmare, este necesară o derogare explicită de la articolul 23 alineatul (3) din Regulamentul (CE) nr. 1043/2005 pentru ca articolul 40 alineatul (3) din Regulamentul (CE) nr. 376/2008 să nu se aplice în cazul prezent.
(7)
Anumite certificate de restituire cu o durată de validitate de zece luni solicitate între 8 iulie și 7 noiembrie 2008, în conformitate cu articolul 33 litera (a) sau articolul 38a din Regulamentul (CE) nr. 1043/2005, au fost poate deja returnate organismului emițător, în conformitate cu primul paragraf al articolului 45 din Regulamentul (CE) nr. 1043/2005 la data intrării în vigoare a prezentului regulament. Pentru a garanta un tratament egal tuturor titularilor acestor certificate de restituire, se cuvine să se permită organismului emițător să emită din nou certificatele returnate sau extrase din acestea și să reconstituie garanțiile corespunzătoare.
(8)
Măsurile prevăzute de prezentul regulament sunt conforme cu avizul Comitetului de gestionare a problemelor orizontale privind schimburile de produse agricole prelucrate care nu sunt menționate în anexa I la tratat,
ADOPTĂ PREZENTUL REGULAMENT:
Articolul 1
Prin derogare de la al doilea paragraf al articolului 39 alineatul (2) și de la articolul 23 alineatul (3) din Regulamentul (CE) nr. 1043/2005, pentru certificatele care au o durată de validitate de zece luni, perioada de validitate a certificatelor de restituire solicitate între 8 iulie și 7 noiembrie 2008 este prelungită până la 30 septembrie 2009, în conformitate cu litera (a) a articolului 33 sau cu articolul 38a din Regulamentul (CE) nr. 1043/2005.
Articolul 2
La cererea scrisă a titularului, certificatele sau extrasele de certificate cu o durată de validitate de zece luni, solicitate între 8 iulie și 7 noiembrie 2008, în conformitate cu litera (a) a articolului 33 sau cu articolul 38a din Regulamentul (CE) nr. 1043/2005, care au fost returnate organismului emițător înaintea datei de intrare în vigoare a prezentului regulament, în conformitate cu articolul 45 primul paragraf din Regulamentul (CE) nr. 1043/2005, sunt emise din nou în valoarea sumelor neutilizate rămase pe certificatele de restituire în momentul constituirii garanției pe lângă organismul emițător.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iulie 2009.

Labels: 2
17
19
3
6